CAPITOLUL XI 
PENTRU RABDARE 


1) Intrebat-a un frate pe un parinte iscusit, zicand : rogu-te, parinte, spune-mi, care fapta 
este mai folositoare si mai odihnitoare omului ? Raspuns-a lui batranul : fiule, fapta cea 
mai folositoare si mai odihnitoare omului este aceasta : unirea voii omului cu voia lui 
Dumnezeu. Zis-a fratele, spune-mi, parinte, in ce chip si cum este aceasta unire a voii 
omului cu voia lui Dumnezeu ? Zis-a lui batranul : fiule, unirea voii omului cu voia lui 
Dumnezeu este aceasta si in acest chip : Doamne, iata de acum inainte imi unesc toata 
voia mea cu a Ta, ca de acum inainte sa nu se mai impotriveasca, nici sa mai banuiasca 
voia mea voii 'Tale, ci orice va vrea si va fi iubit voii Tale, aceea va vrea si va iubi voia 
mea. De va vrea si va fi placut voii Tale sa nu-mi vina mie scarbe si suparari si 
neajunsuri, sau boala trupului meu, sau orice alte primejdii, sau pedeapsa, acelea le va 
vrea si vor fi placute si bineprimite si voii mele. Asijderea, de va vrea si va fi primit si 
bine placut voii Tale si se va porni un frate oarecare asupra mea cu mare ocara si sudalma 
si defaimare pana si cu bataie, acestea vor fi placute si bine primite si voii mele. Toate 
care vor fi primite, placute si iubite voii Tale, acelea vor fi placute, iubite si primite si 
voii mele si de acum inainte voia mea din voia Ta nu va iesi, nici nu se va desparti, stiind 
ca voia Ta este totdeauna spre binele si folosul meu si fara de voia Ta nimic nu se 
lucreaza nici nu se face in lume. De mi-a facut mie cineva vreo scarba sau suparare, voia 
Ta asa a vrut si voia mea asa voieste. Iata, fiule, ti-am spus care fapta e mai folositoare si 
mai odihnitoare omului si ti-am aratat in ce chip este unirea voii omului cu voia lui 
Dumnezeu, Deci, mergi si fa asa si vei fi pururea odihnit si te vei mantui ! 


2) Un frate l-a intrebat pe un parinte oarecare, zicand : daca se va intampla sa se 
porneasca un frate asupra mea cu manie sau cu mandrie si va incepe inaintea oamenilor a 
ma ocari, a ma defaima si a ma batjocori, spune-mi, parinte, ce voi face, atunci, ca sa nu 
mi se tulbure inima asupra acelui frate, auzind eu atata ocara, defaimare si batjocura 
inaintea atator oameni cinstiti ? Raspuns-a batranul : la o intamplare ca aceasta ne-a lasat 
noua chip de mare folos fericitut David, imparatul Ierusalimului, cand se ridicase asupra 
lui cu mare putere Absalom, feciorul lui si alerga dupa el, sa-l ajunga si sa-l omoare si sa- 
i ia imparatia. Si fugand el si ostenii si slujitorii casei lui, mergea pe sub un deal. Iar un 
mm oarecare, ce se chema Semei, a inceput sa strige in gura mare din acel deal, sa-l 
ocarasca si sa-l defaime pe imparat in auzul lui si a tuturor slugilor lui. Inca si cu pietre 
arunca din deal asupra imparatului, iar ostenii si slujitorii care erau cu imparatul, 
nemaiputand suferi ocara si batjocura acelui om fara de omenie, au grait imparatului, 
zicand : imparate, pentru ce taci ? Porunceste sa taiem capul acelui caine rau, ca nu mai 
putem suferi o ocari si batjocura ca aceasta asupra stapanului nostru, de la un caine ca 
acela ! Zis-a lor imparatul : nu, nici un rau sa nu-i faceti ca Dumnezeu ii porunceste sa 
ma ocarasca si sa ma blesteme si sa imi zica acele cuvinte. Deci si tu, fiule, cand se va 
porni un frate cu mandrie sau cu manie asupra ta si te va ocari si te va batjocori inaintea 
oamenilor, atunci socoteste si zi in gandul tau asa : acestui frate, Dumnezeu ii porunceste 
sa-mi zica mie aceste cuvinte. Si acestea zicand in gandul tau, indata se va limpezi si se 
va linisti tulburarea inimii tale. Asa fa, fiule si vei fi linistit. 


3) Zis-a un parinte oarecare : stejarul de nu va fi clatinat de vanturi, nici nu va creste, nici 
radacina nu va slobozi. Asa si calugarul : de nu va patimi si nu va rabda, nu poate sa fie 
ostas a lui Hristos. 


4) Zis-a un parinte : fiilor, pentru aceasta nu sporim in fapte bune nici nu cunoastem 
masura noastra, pentru ca nu avem rabdare in lucrile pe care le incepem. Noi fara 
osteneala voim sa castigam bunatatile, umblam din loc in loc vrand sa aflam loc de 
odihna unde nu este diavol, caci calugarul care se sileste si se osteneste cateva zile, apoi 
se trandaveste si slabeste si iar se sileste si iar se leneveste. Unul ca acesta nu sporeste 
nimic, nici rabdare nu poate sa castige. 


5) Un frate oarecare, daca a venit ziua inceperii Sfantului si Marelui Post, a pus in sine 
hotarare si fagaduinta inaintea lui Dumnezeu, ca nu va iesi din chilia lui afara pana in 
ziua Sfintelor Pasti. Si asa si-a gatit in chilia sa toate cele ce-i trebuiau lui in timpul 
postului pana la Pasti. Si s-a inchis tare ca sa nu poata intra nimeni la dansul. Iar 
vrajmasul diavol, neputand rabda hotararea si fagaduinta acelui frate si inceperea cea 
buna si silinta lui, a vrut sa-l sminteasca din hotararea sa, sa-l scoata afara din chilie si sa- 
si calce fagaduinta pe care a facut-o inaintea lui Dumnezeu. Si asa i-a umplut chilia cu 
paduchi de lemn puturosi, atat de multi, incat nu era nicaieri loc in chilie, cat ai pune 
varful degetului unde sa nu fie paduchi. Peste tot era plin si nu se vedeau peretii chiliei, 
nici podelele, nici painea, nici apa si toate vasele erau pline. Iar el vazand atata uraciune 
si grozavie si o pedeapsa ca aceea in chilie, se mira foarte. Si a cunoscut ca este ispita 
diavoleasca, dar rabda mereu vitejeste si se intarea, zicand in cugetul sau : macar de ma 
va pedepsi Dumnezeu pana la moarte, dar eu din chilie afara pana in ziua Pastilor nu voi 
iesi. Dupa cum am fagaduit lui Dumnezeu, asa voi face. lar Dumnezeu vazand 
barbateasca lui rabdare, cand a fost in duminica a treia a Sfantului Post, a poruncit 
furnicilor sa intre in chilia lui, sa-i scoata toti paduchii din chilie. Si asa au venit, si au 
intrat in chilia lui o multime de furnici, ca la un razboi cu mare vitejie si cu manie asupra 
paduchilor de lemn. Si au acoperit multimea furnicilor toti paduchii. Fratele stand, cauta 
si se minuna de un lucru ca acesta, ca fiecare furnica iesea din chilie pe ferestre, pe unde 
intrase, tragand cate un paduche de lemn afara. Si asa, intr-un ceas i-au scos si i-au curatit 
pe toti din chilie. Pentru aceea, fratilor, buna este rabdarea in ispite, pentru ca cei ce rabda 
cu multumita, ajung la bun sfarsit. 


6) Odata a venit un om la Schit, avand suparare de duh necurat. Petrecand el multa vreme 
la Schit, n-a simtit nici un folos sau usurare. lar unui parinte oarecare facandu-i-se mila, a 
facut rugaciune catre Dumnezeu pentru dansul si l-a insemnat pe fata cu semnul Cinstitei 
Cruci. lar dracul fiind strarmtorat si necajit de acel parinte, i-a grait, zicand : ma gonesti 
pe mine din acest om, dar sa stii ca daca ma gonesti, la tine voi veni. Zis-a lui acest 
parinte : vino la mine, ca eu cu bucurie te voi primi. Si asa iesind necuratul duh din acel 
om, a mers si s-a lipit de parintele. Si indata a inceput a-l ingreuia, si a-l necaji si asa, 
doisprezece ani l-a necajit cu fel de fel de ispite. Iar batranul rabda si se ruga lui 
Dumnezeu cu priveghere si cu mult post, muncind duhul care petrecea cu dansul. 
Mancarea lui era in toate zilele numai cate doisprezece samburi de finici. Dupa 
doisprezece ani nemaiputand necuratul duh sa-l sufere pe calugar, l-a parasit si a fugit de 
la dansul. Iar batranul vazand dracul ca a fugit, i-a zis : pentru ce ma parasesti si fugi de 


la mine ? Mai intoarce-te si mai petreci cu mine ! Zis-a lui dracul : Dumnezeu sa te 
pedepseasca calugare, ca numai Acela va putea sa te biruiasca ! Si acestea zicand, s-a dus 
cu rusine. 


7) Zis-a un parinte oarecare : ceara de nu se va infierbanta in foc, sa se moaie, nu se va 
putea tipari pecetea ce vei pune peste dansa. Asa si omul : de nu va fi muiat de 
fierbinteala focului scarbelor, bolilor, ostenelilor, suferintelor si a ispitelor, nu se poate 
tipari intr-insul pecetea Sfantului Duh. Ca pentru aceasta zice Domnul Sfantului Apostol 
Pavel : ajunga-ti darul Meu, ca puterea Mea intru neputinte se savarseste. Si insusi Pavel 
zice : cu dulceata este mie a ma lauda pentru neputintele mele, ca sa se salasluiasca in 
mine puterea lui Hristos. Asa si tu, fiule, dupa putinta ta rabda pentru Domnul cu 
multumire scarbele, necazurile, naprasnele, bolile si ispitele ce-ti vor veni dupa voia lui 
Dumnezeu pentru folosul tau; ca numai prin rabdarea scarbelor cu multumire va intra 
omul in imparatia lui Dumnezeu, precum insusi Domnul zice : cu multe scarbe se cade a 
intra in Imparatia cerurilor. 


8) Un frate l-a intrebat pe un parinte iscusit in intelegerea Sfintelor Scripturi : ce este, 
parinte, ca toate scrierile sfintilor parinti invata si marturisesc ca scarbele si ispitele sunt 
darurile cele mai mari si mai cinstite si mai iubite lui Dumnezeu ? Si ca primirea 
scarbelor cu bucurie si rabdarea lor cu multumire, este fapta cea mai iubita si mai placuta 
lui Dumnezeu de la fiii oamenilor si mai folositoare omului decat toate celelalte bunatati. 
Deci, acestea fiind darurile lui Dumnezeu cele mai mari, mai iubite si mai folositoare 
omului decat toate celeialte bunatati, pentru ce nu le primesc oamenii cu bucurie si nu le 
rabda cu multumire ? Ci de se intampla si vine cuiva cu vrerea lui Dumnezeu vreo scarba 
oarecare, sau boala trupeasca, el indata tanjeste si se mahneste si nu este bucuros omul in 
toata viata lui sa aiba scarbe si suparare si ispita sau boala trupeasca in lumea aceasta. 
Raspuns-a lui batranul : aceasta, fiule, este din neadevarata si neintreaga si necurata 
credinta pe care o au oamenii catre Dumnezeu. Caci tot crestinul si mai ales calugarul, 
care nu primeste cu bucurie si nu rabda cu multumire isptele si scarbele ori in ce chip, 
acela sa se stie ca nu are credinta cea adevarata si intreaga in Hristos Dumnezeu, ci 
credinta lui este necurata, amestecata cu necredinta si crestinatatea lui este amestecata cu 
paganatate si unuia ca acela sa nu i se para ca va castiga vreun dar de la Dumnezeu, 
pentru ca darurile lui Dumnezeu prin primirea si rabdarea scarbelor se castiga precum 
insusi Dumnezeu zice : prin rabdarea voastra va veti castiga sufletele voastre. lar 
crestinul, mai ales calugarul, care are adevarata, intreaga, curata si buna credinta catre 
Dumnezeu, acela cu mare bucurie primeste si cu mare multamita rabda ispitele si scarbele 
ce-i vin dupa voia si slobozirea lui Dumnezeu, stiind si crezand ca ele sunt cununile si 
toata cinstea vietii vesnice. Zis-a lui fratele : adevarat, asa este parinte ! Foarte mult, m- 
am folosit de cinstitele tale cuvinte. 


9) Zia-a un parinte : daca-ti va trimite Dumnezeu vreo boala trupului, sa nu cumva sa te 
mahnesti sau sa te scarbesti, ca unul din cei necredinciosi, de vreme ce Stapanul si 
Facatorul tau vrea sa-ti lamureasca si sa-ti curateasca sufletul cu boala si pedeapsa 
trupului, ca un pururea purtator de grija ce este pentru viata si mantuirea ta. Tu, faptura 
fiind, pentru ce sa te mahnesti si sa te scarbesti asupra Facatorului tau, care te-a facut din 
nefiinta intru fiinta si dintru ce nu erai intru ceea ce esti ? Acela, vazandu-ti si 


cunoscandu-ti stricaciunea si bolnavirea sufletului, pe care ai castigat-o prin pacatele 
trupului tau, vrea iarasi sa o lamureasca si sa o tamaduiasca prin boala si pedeapsa 
trupului tau, precum Insusi stie cum si ce sa faca. Iar tu, frate, cu tot sufletul si vointa, 
primeste toate intocmai, cele ce iti vin tie dupa voia Lui, cele iuti si amare ca si cele 
dulci, caci toate sunt bune si folositoare care iti vin cu voia lui Dumnezeu. Multumeste 
bunei Lui vointe si te roaga Lui sa-ti dea rabdare pana in sfarsit. Asa fa, frate, si te vei 
mantui. 


10) Un batran oarecare avea un ucenic iscusit si foarte inletept. Iar odata maniindu-se pe 
el, l-a gonit de la sine. Acela fiind gonit si iesind din ograda si chilia batranului sau, sedea 
afara, rabdand barbateste. Dupa aceea, iesind batranul afara din chilie si vazandu-l pe 
dansul sezand si plangand, s-a umilit cu inima si s-a bucurat foarte de acesta, caci el 
socotea ca daca l-a gonit se va fi dus si de aceea nu mai avea nadejde sa-l mai vada 
vreodata, stiind ca fara nici o vina, cu mania sa, l-a gonit si-i parea foarte rau de el. Iar 
daca l-a vazut, de bucurie i s-a inchinat pana la pamant, zicand : o, sluga buna si ucenice 
al lui Hrisios, iata, smerenia si rabdarea ta a biruit mania, iutimea si neputinta mea ! 
Mergi, frate, in chilie si de acum inainte tu sa-mi fii mie batran si eu voi fi tie ucenic, 
devreme ce tu cu smerenia si rabdarea ta ai intrecut batranetele mele. 


11 ) Zis-a un parinte oarecare : cand vei vedea intaratarea, tulburarea si venirea paganilor 
asupra crestinilor, atunci fugi si tu si te ascunde, pe cat vei putea, dar sa nu te dai pe tine 
in mainile paganilor prigonitori, parandu-ti-se ca mare lucru vei face de te vei da singur 
in mainile lor. Ca Dumnezeu nu voieste cele ce sunt mai presus de putinta, desi sfintii 
mucenici singuri, de buna voia lor s-au dus si s-au dat in mainile prigonitorilor, dar prin 
oarecare descoperire dumnezeiasca faceau aceasta. Iar tu, cand ti se va intampla fara de 
voia ta sa cazi cumva in mainile paganilor prigonitori, cu buna nadejdea lui Hristos sa 
rabzi vitejeste toate ispitele si muncile ce ti se vor intampla, pana la moarte. Iar cel ce nu 
fuge de ispite, ci se da singur de buna voia sa intr-insele, acela sa piara intr-insele, ca noi 
avem porunca sa ne pazim de ispite pe cat vom putea si sa ne rugam pururea lui 
Dumnezeu, zicand : Doamne, nu ne duce pe noi intru ispite ! 


12) A fost intrebat un batran de catre un frate, care zicea : pentru ce ma trandavesc in 
chilia mea, sezand ? Si a raspuns : pentru ca inca nu ai vazut nici odihnia aceea care se 
nadajduieste, nici munca aceea care va sa fie. Ca de le-ai fi vazut chiar de ar fi fost chilia 
ta plina cu viermi, incat sa fii infundat intr-insii pana in gat, ai fi rabdat fara a te trandavi. 


13) Un frate l-a intrebat pe un batran, zicand : gandurile mele se raspandesc si eu ma 
necajesc. Raspuns-a lui batranul : tu sezi in chilia ta si ele iarasi vin. Ca precum o 
magarita de va fi legata, iar manzul ei fiind slobod va alerga incoace si incolo si oriunde 
se va duce, iarasi la mama se va intoarce, asa si gandurile celui ce rabda pentru 
Dumnezeu in chilia sa, desi putin se vor raspandi, iarasi se intorc la el. 


14) Povestit-a unul din parinti, zicand : fiind eu in Exorinho, au venit frati saraci acolo 
sambata seara, sa ia milostenie si cand dormeam noi, unul dintr-insii avand numai o 
rogojina din care jumatate era pe deasupra lui si jumatate dedesubt, ingheta de frig, caci 
era ger mult. Deci eu iesind pentru trebuinta udului, l-am auzit cand se chinuia si tremura 


de frig, cum se mangaia pe sine si zicand lui Dumnezeu : multumesc, Tie, Doamne, 
pentru toate bunatatile Tale pe care le faci cu mine, caci cati sunt acum in fiare, iar altii 
cu picioarele bagate in butuc si nici udul lor nu pot sa si-l faca, iar eu ca un imparat imi 
intind picioarele. Eu auzindu-l, am povestit acestea fratilor spre zidirea si folosul lor. 


15) Un frate fiind in Pustie si linistindu-se in chilie, era luptat de trandavie ca sa iasa din 
chilie si-si zicea : pentru ce te trandavesti, ticaloase si cauti sa iesi din chilie ? Au nu-ti 
este tie deajuns aceasta, desi nici un lucru bun nu faci ? Pe nimeni nu smintesti si nu 
necajesti, si nici tu singur nu te smintesti si te necajesti de cineva. Cunoaste de cate rele 
te-a izbavit Domnul. Nu graiesti cuvinte desarte, nu auzi cele ce nu sunt de folos, nu vezi 
cele ce te vatama. Numai un razboi ai, al trandaviei si puternic este Dumnezeu ca si pe 
acesta sa il strice, daca cu smerenie si zdrobire de inima neincetat vei cadea la El si vei 
chema ajutorul Lui. Iti cunoaste Dumnezeu si neputinta ta cea intru toate si nu sloboade 
asupra ta sa te ispitesti mai presus de ceea ce poti. Acestea si altele ca acestea zicand 
fratele catre sine, multa mangaiere primea prin darul lui Dumnezeu. Aceasta invatatura o 
avea el de la sfintii parinti care imbatranisera in pustie si din nevointa se imbogatisera cu 
mare apropiere catre Dumnezeu. 


16) A fost intrebat un batran : pentru ce niciodata nu te-ai trandavit ? Si a raspuns : pentru 
ca in fiecare zi astept sa mor. 


17) Se povestea despre episcopul Oxirinhului, anume Apfi, ca atunci cand era in pustie, 
multe nevointe si grele patimiri facea, iar dupa ce s-a facut episcop a voit sa faca aceleasi 
nevointe si grea patimire si in lume, dar nu a putut. De aceea s-a aruncat inaintea lui 
Dumnezeu, zicand : nu cumva pentru episcopie s-a departat de la mine darul ? Si i s-a 
descoperit cum ca nu s-a departat, ci ca era acolo pustie si nefiind om Dumnezeu il ajuta; 
iar aici este lume si oamenii il ajuta. 


18) Pe un frate l-a muscat odata un sarpe si a intrat intr-o cetate ca sa caute sa se vindece. 
Iar o femeie evlavioasa si tematoare de Dumnezeu l-a primit si il ingrijea. Deci dupa ce a 
simtit putina usurare, a inceput diavolul sa-i semene ganduri rele spre ea, iar aceea venind 
sa-l trateze, fratele a apucat-o de mana. Ea, pricepand razboiul vrajmasului, i-a zis lui : nu 
asa, parinte, ai pe Hristos, esti imbracat intru Hristos, esti imbracat in chip ingeresc. Adu- 
ti deci aminte de scarba si de cainta pe care o s-o ai multa vreme sezand in chilie ! Adu-ti 
aminte de suspinurile si lacrimile pe care o sa le versi multa vreme si de alta rea patimire, 
pe care o s-o patimesti pentru putina si rea dulceata. Iar el auzind acestea de la acea 
inteleapta femeie, s-a rusinat si nici la fata ei nu putea sa caute si de aceea voia sa fuga. 
Dar ea, luandu-l cu milostivirea lui Hristos, i-a zis : nu te rusina si nu te duce, 
nevindecandu-te inca desavarsit, ci mai asteapta putin ca mai ai trebuinta tu ca sa te cauti, 
iar gandurile acelea nu au fost ale sufletului tau cel curat, ci de la vrajmasul diavol. Si 
asa, induplecandu-l sa mai astepte putin si vindecandu-l, l-a slobozit cu merinde, in pace. 


